Калі ў 1944 годзе дзейнасць кансерваторыі пасля заканчэння вайны была адноўлена, на кафедры пачалі працаваць новыя педагогі – Марк Рыгоравіч Шнэйдэрман і Самуіл Львовіч Ратнер. Кіраваў кафедрай амаль 20 гадоў выхаванец Ленінградскай дзяржаўнай кансерваторыі, заслужаны дзеяч мастацтваў БССР, дырыжор Вялікага тэатра оперы і балета БССР, прафесар Ілля Аляксандравіч Гітгарц. Пазней на кафедру былі запрошаны выпускніца Ленінградскай кансерваторыі па класе прафесара А. Ягорава Ганна Паўлаўна Зелянкова (з 1949 года) і выпускнік Віленскай кансерваторыі па класе прафесара К. Кавяцкаса і аспірантуры Маскоўскай кансерваторыі па класе прафесара А. Свешнікава Віктар Уладзіміравіч Роўда (з 1956 года).